次韻三和景仁對雪
作者：梅堯臣
朝代：宋

paragraphs: 北度龍沙遠，南來狗犬無。
玉階三尺峻，粉壁萬重糊。
獸餒行迷穴，禽寒立並枯。
長川平界限，大屋竦稜觚。
稍見蓬萊闕，初張雲霧圖。
受降鍪甲積，罷獵羽毛鋪。
被褐思懷寶，游都學賣珠。
車皆陳鋈轡，人盡得瓊腴。
縞已贈吳札，席將開漢酺。
鳳池批詔手，特地逞工夫。